সৈয়দা সাজেদা চৌধুরীর গাড়ি বহরে হামলা
স্থানীয়রা বলছেন, দলীয় কোন্দলের জের ধরে এ হামলার ঘটনা ঘটেছে। সাজেদা চৌধুরীর ছেলে আয়মন আকবর চৌধুরীর সঙ্গে এডভাকেট জামাল হোসেনের দীর্ঘদিন থেকেই দ্বন্দ্ব চলছিল।
সংসদ উপনেতা ও আওয়ামী লীগ প্রেসিডিয়ামের অন্যতম সদস্য সৈয়দা সাজেদা চৌধুরীর গাড়ি বহরে হামলা হয়েছে। তিনি অক্ষত রয়েছেন। তবে নগরকান্দা থানার ভারপ্রাপ্ত কর্মকর্তা এএসএম নাসিমসহ ১০ জন আহত হয়েছেন। ভাংচুর করা হয়েছে দুটি গাড়ি। পরিস্থিতি নিয়ন্ত্রণে নেয়ার জন্য পুলিশ ১০ রাউন্ড গুলি ছোঁড়ে। শুক্রবার দুপুরে ঢাকা-বরিশাল মহাসড়কের তালমা মোড়ে এ ঘটনা ঘটে। সাজেদা চৌধুরী এ সময় ফরিদপুরের নগরকান্দায় তার নির্বাচনী এলাকায় যাচ্ছিলেন। স্থানীয়রা বলছেন, দলীয় কোন্দলের জের ধরে এ হামলার ঘটনা ঘটেছে। সাজেদা চৌধুরীর ছেলে আয়মন আকবর চৌধুরীর সঙ্গে এডভাকেট জামাল হোসেনের দীর্ঘদিন থেকেই দ্বন্দ্ব চলছিল। প্রতিপক্ষ জামাল হোসেনের সমর্থকরা কিছুদিন আগে আয়মন চৌধুরীকে অবাঞ্ছিত ঘোষণা করে। শুক্রবার বিলবোর্ড সরানোকে কেন্দ্র করে দু’পক্ষের মধ্যে সংঘর্ষ ছড়িয়ে পড়ে। ঘটনাস্থল থেকে পুলিশ ৩ জনকে আটক করেছে।